PROTOKOLL FRA  UNIVERSTETSSTYRETS STUDIEKOMITE  MØTE 7 - 04	
	
FREDAG 27. AUGUST 2004 KL 10 30 – 15 20.

Til stede fra komiteen: Prorektor Anne-Brit Kolstø, leder, studiedekan Trygve Wyller, TF, studiedekan Finn Arnesen, JF, studiedekan Tor Egil Førland, HF, studiedekan Nils D. Christophersen, MN, studiedekan Arild Stenvik, OD, (for Per Brodal)) dekan Asbjørn Rødseth, SV, studiedekan Frøydis Hertzberg, UV, professor Kirsten H. Lycke (for professor Gunnar Handal, Fagområdet for universitetspedagogikk), Faglig leder Beatrice Halsaa, SKK (til 14 40, sak 1-3), Kim Rand-Hendriksen, Studentparlamentet), Boel Christensen Scheel, Studentparlamentet, Eirik Nedrelid, Studentparlamentet 
Andre: Prosjektleder Tor Borgar Hansen (sak 1), seksjonsleder Hanne Sølna MN (sak 1) 
Sekretariat: Konst. avdelingsdirektør Rune Fløisbonn, SFA, seniorrådgiver Kirsti Harg, SFA/stab, førstekonsulent Bente Ringlund, SFA/Seksjon for studieadministrasjon, rådgiver Torbjørn Grønner SFA/SLS (sak 2).
Seminaret: Tor Olav Grøtnæs Johnsen, Manpower, seniorrådgiver Olaug Kristine Bringager og Ingrid Stranger-Thorsen (sekretariatet for strategisk plan prosjektet)
Forfall: studiedekan Per A. Brodal, Med.fak., biblioteksdirektør Jan Erik Røed, UB samt vara (observatør).

SEMINARDEL kl. 10 30 til 14 00: Studiekomiteens innspill til det pågående arbeid med ny strategiplan for UiO.

ORDINÆRT MØTE kl 14 15 – 15 20

0	Godkjenning av dagsorden. 
Dagsorden ble godkjent.
Som eventueltsak ble meldt: Innføringen av  kopi-, papir- og utskriftspenger fra studentene
Protokoll fra forrige møte, se http://www.admin.uio.no/sfa/sfa/studiekom/ 
	Orienteringssaker: 
•	Etter ett år med kvalitetsreformen - frafall og studiepoengsproduksjon
Kopi av orienteringsnotat av 19. august til universitetsstyrets møte 7. september var utsendt. 
•	Kartlegging av universitets- og høgskolebibliotekenes rolle i forbindelse med implementeringen av kvalitetsreformen: UBs svar av 12. august 2004 på UHRs forespørsel var utsendt.
•	Invitasjon til nasjonalt informasjonsseminar om Bolognaprosessen i Bergen 27. september (Hotell Norge) ble delt ut. Studiedekanene og studentrepresentantene ble oppfordret til å delta.
	 
1.7-4 Forslag om opprettelse av mastergrad i innovasjon og entreprenørskap
	J.nr. 02/10110
	Det vises til behandling i møtet 16. april og 11. juni samt mastergradsforskriften på http://www.odin.dep.no/ufd/norsk/utdanning/hogreutdanning/kvalitetsreformen/045071-200002/dok-bn.html
	Revidert studieplan var behandlet i fakultetsstyret ved Det matematisk-naturvitenskapelige fakultet 19. august, jf utsendte saksdokumenter.

Vedtak: Studiekomiteen anbefaler universitetsledelsen å opprette en mastergrad i innovasjon og entreprenørskap på 120 studiepoeng fra vårsemesteret 2005 ved Det matematisk-naturvitenskapelige fakultet i samsvar med den fremlagte studieplan. Mastergraden opprettes for en prøveperiode på 4 år. Studiet gis på engelsk. Det opptas inntil 25 studenter pr år til sammen på studieretningene molekylær biovitenskap og informatikk. Evalueringsrapport skal foreligge i løpet av 2008. Omkostningene dekkes innen fakultetets rammer. 

2.7-4 	Bruk av tilsynssensor i masterstudiet i rettsvitenskap
	J.nr. 02/8190 
	Det juridiske fakultet søker ved notat av 17. august 2004 dispensasjon fra pålegget om å bruke tilsynssensor i mastergradsstudiet i rettsvitenskap, jf utsendt notat samt notat fra universitetsdirektøren datert 19.august 2004. 

Medlemmene Arnesen og Stenvik fremmet følgende forslag:
Det juridiske fakultet innvilges dispensasjon fra ordningen med tilsynssensor for så vidt gjelder eksamener som inngår i masterstudiet i rettsvitenskap for en prøveperiode på to år hvoretter fakultetet leverer en egen evaluering av bruk av karaktersystemet.

Forslaget fikk 2 stemmer (Arnesen og Stenvik)

Følgende vedtak ble fattet med 11 stemmer for, 2 mot (Arnesen og Stenvik):

Vedtak: Studiekomiteen anbefaler universitetsledelsen ikke å innvilge søknad fra Det juridiske fakultet om dispensasjon fra ordningen med tilsynssensor for masterstudiet i rettsvitenskap. Studiekomiteen kommer tilbake til saken når kvalitetssikringssystemene fra fakultetene legges fram.

3.7-4	Fordeling av stimuleringsmidler til utvikling av fleksible læringsformer ved Universitetet i Oslo og søknader om midler til Norgesuniversitetet – oppnevning av medlemmer i utvalg
J.nr. 04/ 373
Det vises til tidligere diskusjon i studiekomiteen om behandlingen ved tildeling og rangering av søknader hvor fakultetsrepresentantene til en viss grad kan føle seg inhabile. Universitetsdirektøren ber komiteen nedsette et eget utvalg fro behandling av slike saker, jf utsendt notat av 13. august 2004.
Vedtak: Studiekomiteen ber rektor nedsette et utvalg bestående av to vitenskapelige representanter og en representant fra studentene som deltar i behandlingen av søknadene om interne midler til fleksibel læring og søknadene fra UiO til Norgesuniversitetet. 

4.7-4	Eventuelt 
            Innføringen av  kopi-, papir- og utskriftspenger fra studentene
            Følgende dokumenter ble delt ut: Notat til komiteen fra prorektor av 27. august 2004 med vedlegg 1: Innkreving av kopi- og papirpenger fra studentene fra universitetsdirektøren til universitetsstyrets møte 25. mars 2003 og vedlegg 2: Notat fra universitetsdirektøren til universitetsstyrets møte 8. juni 2004: Studentenes betaling for utskrifter, kopier og vederlag til Kopinor i studieåret 2004/2005.  
	Komiteen stemte over hvorvidt saken skulle tas opp til behandling eller ikke. Mot 3 (Kolstø, Rødseth, Stenvik) av de til sammen 12 stemmer ble det vedtatt å ta saken opp til behandling. Studentene fremmet følgende forslag til vedtak:

	Studiekomiteen ber universitetsledelsen om at utskriftskvoten for studenter som har betalt papiravgift økes vesentlig.

	Forslaget fikk 10 stemmer. 2 stemte mot (Kolstø og Rødseth)

	Vedtak: Studiekomiteen ber universitetsledelsen om at utskriftskvoten for studenter som har betalt papiravgift økes vesentlig.

Rune Fløisbonn/sign.
Konst. avdelingsdirektør

					Kirsti Harg/sign.
					seniorrådgiver